**דברי הימים א, כב-כו: היכון, הכן, צא!**

**גליה פולק ארביב**

**דף למנחה**

החיים המודרניים רוויי קורסי הכנה - הכנה לכיתה א והכנה לפסיכומטרי, הכנה לראיונות עבודה והכנה ללידה. אנו כל העת מכשירים את עצמנו ומתכוננים לאירועים משמעותיים שצפויים להתרחש בחיינו.

דוד מבין שהוא לא יזכה לבנות בעצמו את בית המקדש, בשל הדם הרב ששפכו ידיו במלחמות. הוא מצווה על שלמה בנו לבנות במקומו את המקדש. ומתחיל להכין עבורו את חומרי הבנייה ולמנות את המשרתים בקודש לתפקידיהם השונים. דוד מנצח על מלאכת הבנייה עוד לפני שהחלה.

**מהי נקודת ההתחלה?**

"אתה מחליט מאיפה כל דבר מתחיל", כותב מאיר שלו. דוד מוצא טעם בהכנות למבנה כדי לקחת חלק במפעל החשוב הזה. הוא מוּנע מרצון להיות שותף ולקחת חלק בבניית בית לה' בירושלים. מכאן עולה לדיון השאלה מהי נקודת ההתחלה של כל תהליך והיכן נקודת המעבר מההכנות לבנייה עצמה. קשה לעמוד במדויק על נקודות חמקמקות אלה. אפשר לערוך סבב עם הלומדים לחשוב על רגעים חמקמקים נוספים בחיינו, כאלה שעל גבול דק, שבהם נימה נוגעת בנימה (למשל, המעבר בין יום הזיכרון ליום העצמאות). הגבול הדק מקרב את דוד ככל האפשר להיות בכל זאת שותף במבנה שאליו הוא עורג כמו משה שצופה אל הארץ המובטחת אך לא יכול להגיע אליה. מה החוויה שלנו במפגש עם רגעי-גבול-דק שכאלה?

**מתכוננים**

אנשים מתכוננים לכל מיני אירועים בחייהם – לאירועים צפויים ומבורכים כמו גם לבלתי צפויים. ההכנה מרגיעה ויוצרת מפלט. ניתן להתכונן גם באופן מנטלי ולא מעשי, התכנסות פנימה במעין מדיטציה. התבוננות פנימית המכינה אותנו לקראת הבאות. עצם ההכנות הופכות את האירוע לחשוב וחגיגי: ההכנות לשבת מבחינות בינה ובין שאר ימות השבוע, ספירת העומר מעבירה את האדם תהליך מפסח ועד למתן תורה בשבועות. ההכנות מגבירות את חשיבות האירוע והופכות אות לבעל משמעות.

מה הרווחים שבהתכוננויות השונות? אילו בעיות עלולות להיווצר? דוד משקיע רבות בהכנות לעתיד. הוא מדקדק בפרטים. הוא עוסק בכמויות. אכפת לו כיצד הדברים ייראו בשטח. ניתן לראות בהכנות האלה שני פנים: מצד אחד, ההכנות מכסות על האכזבה הקשה שהוא עצמו לא יבנה את המקדש והוא לא יזכה לחנוך אותו. העיסוק במבנה מתעל את האכזבה לכיוון חיובי. היא מפנה את כוחות הגוף ונפש לפעילות ויצירה. מצד שני, יש בהכנות המדוקדקות לבניית המקדש גם התעקשות להישאר במקום שדחה אותו. לא לשחרר, מעין חוסר השלמה עם המציאות שהופך להיות מאפיין בחיי דוד.

**מקדש שלמה או מקדש דוד?**

דוד עורך את ההכנות לבניית המקדש אך שלמה זוכה לחנוך אותו בפועל. המדרש עוסק בשאלה על שם מי נקרא המקדש ששותפים לו שניים: בדרך כלל בתנ"ך המקדש נקרא מקדש שלמה, אך המדרש זוקף לזכותו של דוד את הבניין, על פי הכותרת של מזמור התהלים: "מזמור חנוכת הבית לדוד".

כיצד מאתרים את "נקודת הכובד" של מפעל מסוים? למי ראוי להעניק את הכבוד והקרדיט על קיומו? קשה להכריע למי הזכות ועל שם מי המקדש צריך להיקרא. החזון והמעשה כרוכים יחד ולהצלחה אבות רבים. לא תמיד סיום המעשה, ה"מכה בפטיש", נותן את הלגיטימציה למבנה ועל פיו הוא נקרא. יחד עם זאת, החזון לפעמים יכול להיות רחוק ממימושו בפועל. המתח בין המייסדים למבצעים על ההוקרה הוא בלתי פתיר.

**לא לשווא**

בשיר של נעמי שמר מתוארות ההכנות לבניית המקדש: חציבת האבן, נטיעת העץ, כתיבת השיר. לא תמיד ברור במבט ראשון אם המאמצים שהושקעו בדבר מסוים יישאו בסופו של דבר פרי. יותר מזה, ההכנות נתפסות כמיותרות. לפעמים מדובר בפרטים קטנים, אולי חסרי משמעות בתוך היצירה כולה. נעמי שמר טוענת בשיר שההשקעה איננה לשווא. גם אם הקשר המידי בין ההכנות לתוצר אינו גלוי לעין, הוא קיים ויש לו ערך בפני עצמו. כך היא דרכו של דוד שרואה בהכנות צעד לקראת הגשמת חלומו: בית לה' בירושלים. דוד בוחר להשפיע על הבנייה ברמה הטכנית אך בכך הוא שותף ומבטיח שהבנייה תצא אל הפועל.